Onsdag lander Jonas Vingegaard i Danmark.

For andet år i træk ser cykelrytteren fra Nordjylland ud til at vinde Tour de France. Det betyder også, at Jonas Vingegaard for andet år i træk skal fejres, når han kommer hjem til Danmark på onsdag. København Ifølge TV2 skal han både fejres i Tivoli og på Københavns Rådhus. Iført den gule trøje kører den 26-årige dansker klokken 11.30 i bil gennem byen fra Københavns Lufthavn, og halvanden time senere forventes han at ankomme til rådhuset. Klokken 13.40 træder han ud på balkonen. TV 2 sender fejringen fra studier på både Københavns Rådhus og på Plænen i Tivoli. Glyngøre Men også i Glyngøre, hvor Vingegaard har adresse, er der ligesom sidste år lagt op til den helt store fest. På torsdag bliver der nemlig mulighed for at fejre Jonas Vingegaard har byens præst Susan Aaen meldt ud. Sidste år kom over 20.000 til en lille Limfjordsby, der var klædt i gult, og hvor der blandt andet blev lavet en gigantisk, gul gulerodskage. Hillerslev Søndag bliver der - selvfølgelig - heppet på Jonas Vingegaards i hans barndomsby, Hillerslev. Byens Dagli'Brugs har arrangeret et storskærmsarrangement. - Det er utroligt vigtigt, for alle føler jo, at når det er Vingegaards fødeby, så bakker man op om ham, siger Ole Pedersen, som er brugsuddeler i Dagli'Brugsen i Hillerslev. I Hillerslev regner de med, at Brugsens lokaler er for små, og derfor har arrangørerne fået sponsoreret forsamlingshuset, så der kan være plads til alle, som ønsker at se med. - Man vil jo rigtig gerne bakke op om det, for det er noget, vi kan være fælles om. Man er jo stolt som indbygger over, at en af vores lokale gør, som han gør, siger Ole Pedersen.